U-I-78/14
Datum: 2014-06-24T00:00:00.000+02:00
ecli: ECLI:SI:USRS:2014:U.I.78.14
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 24.06.2014
dokument: US30443
akt: Kazenski zakonik (Uradni list RS, št. 50/12 – uradno prečiščeno besedilo) (KZ-1), 1. odst. 186. čl.
resitev: zavrženje
izrek: Pobuda za začetek postopka za oceno ustavnosti prvega odstavka 186. člena Kazenskega zakonika (Uradni list RS, št. 50/12 – uradno prečiščeno besedilo) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Boris Janežič, Ljubljana, Igor Jenko, Ankaran, ter Uroš Pajk, Ljubljana
datum_vloge: 2014-04-07T22:00:00.000Z
datum_odlocitve: 2014-06-23T22:00:00.000Z

# U-I-78/14-4

24. 6. 2014

---

## SKLEP

Ustavno sodišče je v postopku za preizkus pobude Borisa Janežiča, Ljubljana, Igorja Jenka, Ankaran, ter Uroša Pajka, Ljubljana, ki jih zastopa Branko Gvozdić, odvetnik v Sežani, na seji 24. junija 2014

---

sklenilo:

**Pobuda za začetek postopka za oceno ustavnosti prvega odstavka 186. člena Kazenskega zakonika (Uradni list RS, št. 50/12 – uradno prečiščeno besedilo) se zavrže.**

---

## OBRAZLOŽITEV

Pobudniki izpodbijajo v izreku tega sklepa navedeni akt. Zatrjujejo, da je v neskladju z 2., 14. in 28. členom Ustave, saj naj bi se zakonski znaki kaznivega dejanja neupravičene proizvodnje in prometa s prepovedanimi drogami, nedovoljenimi snovmi v športu in predhodnimi sestavinami za izdelavo prepovedanih drog po prvem odstavku 186. člena Kazenskega zakonika (v nadaljevanju – KZ-1) popolnoma prekrivali z zakonskimi znaki prekrška po prvem odstavku 31. člena Zakona o proizvodnji in prometu s prepovedanimi drogami (Uradni list RS, št. 108/99, 44/00 – ZPPPD). Zato predlagajo, naj Ustavno sodišče odloči, da je prvi odstavek 186. člena KZ-1 v neskladju z Ustavo.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijani predpis ne učinkuje neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Zoper pobudnike so v teku trije različni kazenski postopki: zoper Borisa Janežiča je vložena zahteva za uvedbo preiskave, zoper Igorja Jenka je vložena obtožnica, Uroša Pajka pa je sodišče na prvi stopnji obsodilo za kaznivo dejanje po prvem odstavku 186. člena KZ-1. Očitke o protiustavnosti izpodbijane ureditve bodo lahko pobudniki uveljavljali v pravnih sredstvih zoper sodbe, šele po izčrpanju pravnih sredstev pa bodo lahko skupaj z ustavno pritožbo vložili tudi morebitno pobudo za začetek postopka za oceno ustavnosti. Glede na navedeno in ob upoštevanju razlogov, navedenih v citiranem sklepu Ustavnega sodišča, pobudniki ne izkazujejo pravnega interesa za začetek postopka za oceno ustavnosti izpodbijane določbe. Zato je Ustavno sodišče njihovo pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

---

mag. Miroslav Mozetič

Predsednik